อภ. เผยได้ยืนยันคำสั่งซื้อหน้ากากอนามัย N95 และชุดป้องกันเชื้อส่วนบุคคล (PPE) อย่างละ 400,000 ชิ้น จากประเทศจีนแล้ว ด้วยเงิน 660 ล้านบาท
อภ. เผยได้ยืนยันคำสั่งซื้อหน้ากากอนามัย N95 และชุดป้องกันเชื้อส่วนบุคคล (PPE) อย่างละ 400,000 ชิ้น จากประเทศจีนแล้ว ด้วยเงิน 660 ล้านบาท  นพ.วิฑูรย์ ด่านวิบูลย์ ผู้อำนวยการองค์การเภสัชกรรม (อภ.) กล่าวว่า ขณะนี้ อภ. ได้สั่งซื้อหน้ากาก N95 และชุดป้องกันเชื้อส่วนบุคคล (PPE) อย่างละ 400,000 ชิ้น จากประเทศจีนได้แล้ว ด้วยเงิน 660 ล้านบาท อยู่ระหว่างการประสานสายการบินไปรับของที่ประเทศจีน คาดว่าน่าจะได้มาภายในสัปดาห์หน้า ของล็อตนี้ทางหน่วยงานที่เกี่ยวข้อง อาทิ สำนักงานคณะกรรมการอาหารและยา (อย.) โรงเรียนแพทย์ พิจารณาจากเอกสารข้อมูลต่างๆ แล้วว่าให้มีการนำเข้ามาใช้ในสถานการณ์ฉุกเฉินไปก่อน แต่จำนวนกว่า 400,000 ชิ้นนี้ ถือว่ายังไม่เพียงพอ เพราะน่าจะใช้ได้แค่ไม่ถึงเดือน เรายังต้องการเป็นล้านชิ้น ซึ่งพยายามจัดหาต่อไปด้าน นพ.ไพศาล ดั่นคุ้ม เลขาธิการ อย.เปิดเผยว่า ต้องยอมรับว่าวันนี้ทั่วโลกมีความต้องการใช้หน้ากาก N95 และชุดป้องกันส่วนบุคคล (PPE) จำนวนมาก ในส่วนประเทศไทยก็ต้องมีแผนในการจัดส่ง คือตามจำนวนผู้ป่วย ผู้ต้องสอบสวนโรค เป็นต้น ซึ่งเป็นตัวเลขผู้ตรวจราชการจัดทำขึ้นมาตามความต้องการใช้ อย่างไรก็ตาม ในส่วนของหน้ากาก N95 และ PPE อภ. ได้สั่งซื้อจากจีน อย่างละประมาณ 400,000 ชิ้น และเฉพาะหน้ากาก N95 ได้มีการเจรจาเพิ่มกับบริษัท 3M ถึงยอดสั่งซื้อตั้งแต่เดือนมกราคม แม้ขณะนี้จะยังไม่ส่งของให้แต่ทางบริษัทยังรับปากว่าจะส่งของให้ อย่างไรก็ตามไทยได้มองทางรอด สิ่งที่ไทยจะทำได้เองในประเทศโดยมีสมาคมอุตสาหกรรมสิ่งทอไทยกำลังดูเรื่องการตัดเย็บกันเอง เน้นใช้ผ้าที่สามารถใช้ซ้ำได้ ซึ่งทุกอย่างต้องทำตามหลักวิชาการรองรับด้วย